Kes on vaktsiinivastasust õhutavate valekontode taga? – Propastop
11.01.2021
Eelmisel nädalal kirjutas Propastop, kuidas Eesti meediaväljaannete Facebooki aruteludes löövad kaasa kümned kontod, mille omanike identiteet pole selge. Sellised vale- või libakontod võimaldavad ühel inimesel või huvigrupil etendada seisukohti ja suunata arutelu varjatult endale sobivas suunas. Libakontod on Facebooki reeglitega vastuolus.
Seekordses loos jagame kontod kolmeks erinevaks tüübiks ja anname juhendeid nende tuvastamiseks omal käel. Keskendume eelkõige vaktsiinivastaseid seisukohti jagavatele libakontodele, kuid taolised kontod osalevad kõigis olulistes diskussioonides.
Näiteks sobivad libakontod, mis esitavad vaktsiinivastaseid seisukohti:
Sandra Saar
Daniel Hawks
Bob Lancaster
Teele Toots
Mati Kavaler
Kostja Tamme
Veel näiteid sama tüüpi libakontodest:
Aivar Tamm
Peeter Kask
John Smith
Joe Dren
Alex Valge
Kuidas sellise konto võltsolemus paljastada?
Üks kindel tunnus on see, kui kontonimi erineb kontoaadressist. Näiteks Daniel Hawksi konto aadressis on facebook.com/mait.peetsalu.6, selles on peidus isikunimi Mait Peetsalu. Joe Dreni puhul paistab nimi Joss Hirmus, Mati Kavaleril aga kauono.kaldur, Sandra Saarel Johanna Paju. Kasutajanimest erinev kontoaadress, ükskõik kas isikunimeline või mitte, on kindel märk, et isik soovib oma identiteeti varjata ja tegemist on seega libakontoga.
Abiks on ka teiste FB kasutajate vihjed. Näiteks Teele Tootsi libakonto taga oleva isiku kohta on Propastop saanud mitmest allikast teateid.
Mõnikord on libakonto äsja loodud, sellel puudub ajalugu, avalikud sõbrad, isikule viitavad fotod. Kõik need viitavad libasusele, ehkki pole muidugi kindlad tõendid.
Igal juhul on selliste libakontode puhul tegemist kõige ohtlikuma tüübiga, kuna need on raskesti eristatavad reaalsete inimeste kontodest. Tõenäoliselt on diskussioonides osalemas veel palju selliseid libakontosid, mis väga sarnased õigete kontodega, ja mida on peaaegu võimatu tuvastada.
Vaktsiinivastastel seisukohtadel on seda tüüpi kontodest näiteks
Onu Villi
Rooli Latt
Õnne Jupp/Valelik Vabariik
Veel näited sellistest aktiivsetest kontodest:
Lehm Madu Uss
Mura Vei
Knessu Ülem
Somebody New
Tubaka Toivo
Vihvi Miki
Kala Mees
Aare Tbz
Sand Ra
Harri Ha
Minni Mann
Õnneks on sellist tüüpi kontode puhul ilmne, et tegemist on libakontoga – nimi reedab selle kohe. Paljastamisele aitab kaasa ka konto veebiaadressi vaatamine, näiteks Mura Vei puhul paistab sealt nimi Andrus Tamm, Lehm Madu Uss aga Tambet Sander. Päris isikud või mitte, libasusele viitab see ikka.
Küll aga on selle tüübi puhul keeruline eristada kahte võimalust. Vahel on tegemist reaalse isiku reaalse kontga, millel lihtsalt segadust külvav nimi. Teinekord aga on selleks varjatud eesmärkidel loodud libakonto või koguni võrgustik, kus sama inimese libakontod diskuteerivad omavahel. Siingi on eristamisel abiks tunnused nagu konto lühike ajalugu ja isikliku info piiratud esitamine, vahel ka üksnes kindlas teemas postitamine.
Siin sobivad näiteks vaktsiinivastaseid seisukohti levitavad kontod nagu
Kristiine Statoil
Päästekomando Kommodore
Selveri Taarapunkt
Elu Ülikool
Ehkki lähemal uurimisel on kontod absurdimaigulise nimega ja sarnanevad nii teise tüübi libakontodega, ei pruugi see diskussioonis nii ilmne olla. Tõenäoliselt peavad mitmed FB kogukonna liikmed neid reaalselt eksisteerivateks organisatsioonideks.
Seda, kas näiteks Selveri Taarapunkt ka tegelikult institutsionaalse kasutajana kaasa lööb, aitab selgitada konto lähem uurimine. Nii Taarapunkt kui ka kaks ülejäänud kõnealust kontot ongi loodud äsja ja ühel päeval, 28. detsembril 2020. Võib eeldada, et kõigi nende taga on üks ja sama isik.
Kui kahtlustad, et tegemist on libakontoga, siis võid talle kirjutada ja paluda ennast identifitseerida. Tulemust võid jagada kõigi FB kasutajatega, nii juhul, kui konto taga on reaalne inimene kui ka siis, kui selgub, et seal tegutseb varjatud suunaja.
Libakontost saad teada anda Facebookile või näiteks ajakirjandusväljaandele, kelle lehel diskussioon toimub, palvega libakonto arutelust blokeerida. Kas see toimub, on muidugi iseasi. Miks mitte ka Propastopile libakontost vihjata, näiteks e-kirjaga aadressile [email protected].
Eelkõige tuleb olla teemast teadlik ja mõista, et arvamuste ja hoiakute taga ei pruugi olla reaalsed inimesed, vaid huvigrupid või kindlat agendat edendavad aktivistid. Kui kujundad oma seisukohad FB kommentaaridest paistva mulje alusel, on need tõenäoliselt ekslikud. Näiteks arvates kommentaariumi põhjal, et Eestis on palju vaktsiinivastaseid isikuid, on su järeldus vale.
Propastopi meelest peaks saama Eesti FB diskussioonis normiks, et mõttevahetuses osalejad oleks selgelt identifitseeritavad ja varjatud mõjutamist ei toimuks.
Pildid: kuvatõmmised kontodest